**Merpati Nusantara Airlinesin lennon 8968 onnettomuus** tapahtui 7. toukokuuta 2011 lähellä Kaimanan lentoasemaa, kun Merpati Nusantara Airlinesin Xian MA60 -tyyppinen matkustajakone syöksyi mereen kiitotien lähestymislinjalta. Sorongin lentoasemalta lähteneessä koneessa oli tapahtumahetkellä 19 matkustajaa ja kuusi miehistön jäsentä. Kaikki koneessa olleet menehtyivät. Kaikkien uhrien ruumiit löydettiin merestä.

Lentoreitti
-----------

Merpati Nusantara Airlines operoi säännöllistä reittiliikennettä Sorongin ja Kaimanan välillä. Kaupunkien välimatka on noin 405 kilometriä.

Lentokone
---------

Onnettomuuskone oli kiinalaisvalmisteinen Xian MA60 -tyyppinen, ja se oli luovutettu yhtiölle lokakuussa 2010. Koneen rekisteri oli PK-MZK. Koneella oli ehditty lentää vain 615 tuntia ennen onnettomuutta ja lentosyklejä 764 kappaletta. Teknisiä ongelmia ei raportoitu koneen käyttöaikana.

Koneen oli valmistanut Xi'an Aircraft Industrial Corporation. Konetyypillä ei ollut onnettomuuden aikaan Yhdysvaltain ilmailuviranomaisten sertifiointia, mutta Indonesian viranomaiset eivät tätä edellyttäneet ja pitivät konetta lentokelpoisena.

Onnettomuus
-----------

Lentäjät olivat lähestymässä Kaimanan lentoasemaa noin kello 14:00 paikallista aikaa (05:00 UTC) huonossa säässä. Säätietojen mukaan näkyvyys oli alle 2 000 metriä ja sää oli sumuinen sekä sateinen. Noin 400-500 metriä ennen kiitotien kynnystä kone syöksyi mereen. Mereen syöksymisen jälkeen kone repeytyi osiin ja upposi noin 12 metrin syvyyteen. Viranomaisten lausuntojen mukaan kaikki koneessa olleet menehtyivät onnettomuudessa.

Uhrit
-----

Turmassa menehtyi 19 matkustajaa ja kuusi miehistön jäsentä. Indonesian liikenneministeriö ilmoitti aluksi uhreja olleen 27, mutta myöhemmin osoittautui, että koneessa olleet kaksi mekaanikkoa oli laskettu sekä matkustajiksi, että miehistön jäseniksi. Kaikkien onnettomuudessa menehtyneiden ruumiit nostettiin merestä.

Lehtitietojen mukaan koneessa oli miehistön lisäksi 16 aikuista, yksi lapsi ja kaksi vauvaikäistä matkustajaa.

Onnettomuustutkinta
-------------------

Onnettomuuden syystä ei ole toistaiseksi varmaa tietoa. Huonoa säätä on epäilty turman aiheuttajaksi. Koneen mustat laatikot paikannettiin onnettomuutta seuranneena päivänä. Niiden nostaminen merestä osoittautui haastavaksi voimakkaiden merivirtojen vuoksi, ja koneen hylky piti ensin ankkuroida merenpohjaan. Merestä nostamisen jälkeen mustat laatikot lähetettiin Kiinaan purettavaksi, sillä ilmeni, että ne olivat tallentaneet tietonsa kiinaksi.

Reaktiot
--------

Muutama päivä onnettomuuden jälkeen Merpati Nusantara Airlinesin toimitusjohtaja Sardjono Jhony Tjitrokusumo tarjoutui eroamaan, mikäli onnettomuus olisi lentoyhtiön syytä. Indonesian valtio määräsi yhtiötä tarkistamaan kaikki sen laivaston Xian MA60 -tyyppiset koneet.

15. toukokuuta Mustafa Abubakar, Indonesian valtionomistuksista vastaava ministeri, ilmoitti, että Merpati Nusantara Airlines voi edelleen saada valtiolta rahallista tukea onnettomuudesta huolimatta.

### Lähteet

1. 1 2  BNO Merpati Airlines passenger plane crashes in sea off Indonesia’s West Papua province *7.5.2011*. wireupdate.com.  Arkistoitu 10.5.2011. Viitattu 12.5.2011. (englanniksi)
2. 1 2  BBC: Indonesia: 'No survivors' after plane crashes off Papua *7.5.2011*. bbc.co.uk. Viitattu 12.5.2011. (englanniksi)
3. 1 2 3  Matkustajakone syöksyi mereen Indonesiassa, 27 kuoli  7.5.2011. hs.fi. Viitattu 12.5.2011.
4. 1 2 3  Xian MA60 PK-MZK Kaimana-Utarom Airport (KNG) *ASN, Aviation Safety Network*. aviation-safety.net. Viitattu 12.5.2011. (englanniksi)
5. 1 2 3 4 5 6 7 8 9 10 11 12  Simon Hradecky: Crash: Merpati MA60 at Kaimana on May 7th 2011, impacted waters before runway *The Aviation Herald*.  7.5.2011. avherald.com. Viitattu 12.5.2011. (englanniksi)
6. 1 2  Quality of Chinese-made plane questioned after crash *The Jakarta Post*.  9.5.2011. thejakartapost.com. Viitattu 12.5.2011. (englanniksi)
7. ↑  Around 25 dead in Indonesia plane crash *Agence France-Presse*.  7.5.2011. google.com. Viitattu 12.5.2011. (englanniksi)
8. ↑  Amy Fallon: Indonesian plane crash kills at least 15 *The Guardian*.  7.5.2011. guardian.co.uk. Viitattu 12.5.2011. (englanniksi)
9. ↑  David Kaminski-Morrow: MA60 crash investigators hunt cockpit-voice recorder *Flightglobal*.  9.5.2011. flightglobal.com. Viitattu 16.5.2011. (englanniksi)
10. 1 2  Camelia Pasandaran, Arientha Primanita, Markus Junianto Sihaloho: SBY Orders Safety Probe of  Merpati Planes After Crash *The Jakarta Globe*.  13.5.2011. thejakartaglobe.com. Viitattu 16.5.2011. (englanniksi)
11. ↑  Siva Govindasamy: Merpati president offers to quit after crash *Flightglobal*.  10.5.2011. flightglobal.com. Viitattu 16.5.2011. (englanniksi)
12. ↑  Faisal Maliki Baskoro, The Jakarta Globe: Merpati to Keep Receiving Govt Funds, Minister Says  15.5.2011. thejakartaglobe.com. Viitattu 16.5.2011. (englanniksi)

Aiheesta muualla
----------------

* Matkustajakone syöksyi mereen Indonesiassa, 27 kuoli Helsingin Sanomat
* Indonesia: 'No survivors' after plane crashes off Papua, BBC News

***Kirja:Lento-onnettomuudet 2011***

  
Kirjat ovat artikkelikokoelmia, jotka voidaan tulostaa tai ostaa painettuna kirjana.

← 2010  ·  Vuoden 2011 lento-onnettomuudet ja vaaratilanteet  ·  2012 →

|  |  |  |
| --- | --- | --- |
| 1.1. Kolavian lento 348
9.1. Iran Airin lento 277
24.1. Domodedovon lentokentän pommi-isku 2011
4.4. Yhdistyneiden kansakuntien lento 834
7.5. Merpati Nusantara Airlinesin lento 8968 | 18.5. Sol Líneas Aéreasin lento 5428
21.6. RusAirin lento 9605
8.7. Hewa Bora Airwaysin lento 952
11.7. Tomskavian lento 5007
26.7. Marokon kuninkaallisten ilmavoimien lento-onnettomuus 2011 | 7.9. Lokomotiv Jaroslavlin lento-onnettomuus
14.9. Angolan sotilaskoneturma 2011
16.9. Reno Air Racesin onnettomuus 2011 |